Aquest dilluns s'obri el termini de sol·licituds del programa ‘l'Eliana et forma’
06 de juny de 2025

• L'objectiu és que els i les estudiants puguen realitzar pràctiques formatives durant un o dos mesos en diferents àrees municipals.

L'Ajuntament de l'Eliana ha posat en marxa un any més, a través de l'àrea de Joventut, el programa “l'Eliana et forma”. Un programa municipal de pràctiques formatives destinat a joves de la localitat que durant mitjana joranda desenvoluparan la seua activitat en diferents àrees municipals.

Les persones interessades, empadronades i d'entre 18 i 30 anys d'edat, podran triar entre els mesos de juliol o agost, els dos; o els mesos de setembre i octubre.

El programa concedirà un màxim de 28 pràctiques formatives per a conéixer l'administració pública i desenvolupar tasques professionals en les àrees de Cultura, Gent Gran, Comunicació, Biblioteca, TIC, Educació, Serveis Municipals, OAC, Joventut, Salut i Alcaldia.

Cadascuna de les pràctiques formatives està dotada amb un import de 500 euros bruts al mes. Per a poder optar a aquest programa és necessari haver realitzat el curs escolar complet i aprovat en Tècnic Mig o Superior, Grau Universitari o Màster.

Les persones sol·licitants tenen de termini del 9 al 18 de juny per a presentar la documentació requerida. Per a més informació, es poden dirigir a elijove@leliana.es o al telèfon 962758030 extensions 163 i 121.

Les bases i els annexos de la convocatòria estan en l'enllaç bit.ly/baseslelianaetforma2025. Les inscripcions es poden descaragar en bit.ly/inscripcionslelianaetbeca2025.

"Amb aquesta iniciativa oferim la possibilitat que els joves de l'Eliana coneguen l'Ajuntament; descobrisquen tot el treball que es desenvolupa i puguen millorar les seues competències i habilitats professionals”, ha explicat el regidor de Joventut, Juan Espinosa.